10111-staking tydelik opgeskortArgieffoto: https://pixabay.com Die Suid-Afrikaanse Polisie-unie (Sapu) het aangekondig dat die staking van operateurs by die polisie se 10111-noodinbelsentrum tydelik opgeskort is. Oscar Skommere, Sapu se hoofsekretaris, het gesê die staking is opgeskort om onderhandelinge, wat deur die Kommissie vir Versoening, Bemiddeling en Arbitrasie (KVBA) gelei word, ŉ kans te gee. “As ŉ verantwoordelike vakbond het ons besluit om die staking tydelik op te skort ter wille van die publiek wat ons dien. Die KVBA-inisiatief moet ŉ kans gegun word sonder onnodige druk,” het Skommere gesê. “Sapu sal Maandag se vergadering by die KVBA met ŉ oop gemoed bywoon. Die opskorting van die staking moet nie deur die polisiebestuur beskou word dat ons ingee tot hul arrogansie nie.” Hy het gesê daar is met hul lede gekommunikeer om Saterdag reeds terug te keer werk toe. Die lede het Woensdag met die beskermde staking begin. Volgens die vakbond word sy lede die minste van alle inbelsentrumwerkers betaal. Sapu het gesê die staking is wettig, maar het gewaarsku dat werkers wat daaraan deelneem, moontlik nie betaal gaan word nie.